IZVEDBENI SKLEP KOMISIJE (EU) 2021/740

z dne 4. maja 2021

o podaljšanju ukrepa, ki ga je sprejel izvršilni organ Združenega kraljestva Health and Safety Executive za dostopnost na trgu in uporabo biocidnega proizvoda Isopropanol Solution, v skladu s členom 55(1) Uredbe (EU) št. 528/2012 Evropskega parlamenta in Sveta

(notificirano pod dokumentarno številko C(2021) 3037)

(Besedilo v angleškem jeziku je edino verodostojno)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) št. 528/2012 Evropskega parlamenta in Sveta z dne 22. maja 2012 o dostopnosti na trgu in uporabi biocidnih proizvodov (1) ter zlasti tretjega pododstavka člena 55(1) Uredbe v povezavi s členom 131 Sporazuma o izstopu Združenega kraljestva Velika Britanija in Severna Irska iz Evropske unije in Evropske skupnosti za atomsko energijo,

ob upoštevanju naslednjega:

(1) Izvršilni organ Združenega kraljestva Health and Safety Executive (v nadaljnjem besedilu: pristojni organ) je 26. junija 2020 v skladu s prvim pododstavkom člena 55(1) Uredbe (EU) št. 528/2012 sprejel odločitev, da dovoli dostopnost na trgu in uporabo biocidnega proizvoda Isopropanol Solution do 23. decembra 2020 (v nadaljnjem besedilu: ukrep). Pristojni organ je v skladu z drugim pododstavkom člena 55(1) navedene uredbe Komisijo in pristojne organe drugih držav članic obvestil o tem ukrepu in razlogih zanj.

(2) Glede na informacije, ki jih je predložil pristojni organ, je bil ukrep potreben zaradi varovanja javnega zdravja. Svetovna zdravstvena organizacija (v nadaljnjem besedilu: SZO) je 11. marca 2020 razglasila, da bi izbruh koronavirusne bolezni (COVID-19) lahko označili kot pandemijo. Vlada Združenega kraljestva je tveganje za Združeno kraljestvo razglasila za „visoko“, 23. marca 2020 pa so začeli veljati omejitveni ukrepi. SZO kot alternativo umivanju rok z milom in vodo priporoča uporabo razkužil za roke na osnovi alkohola kot preventivni ukrep proti širjenju COVID-19.

(3) Biocidni proizvod Isopropanol Solution vsebuje propan-2-ol kot aktivno snov. Propan-2-ol je odobren za uporabo v biocidnih proizvodih vrste proizvodov 1 (človekova osebna higiena), kot je opredeljena v Prilogi V k Uredbi (EU) št. 528/2012.

(4) Od izbruha pandemije COVID-19 je povpraševanje po razkužilih za roke v Združenem kraljestvu izjemno veliko, kar je povzročilo neprimerljivo pomanjkanje ponudbe takih proizvodov. Pred ukrepom je bilo v Združenem kraljestvu v skladu z Uredbo (EU) št. 528/2012 odobrenih zelo malo razkužil za roke. COVID-19 resno ogroža javno zdravje v Združenem kraljestvu, dodatna razkužila za roke pa so ključna za obvladovanje njegovega širjenja.

(5) Komisija je 9. decembra 2020 prejela utemeljeno zahtevo pristojnega organa za podaljšanje ukrepa v skladu s tretjim pododstavkom člena 55(1) Uredbe (EU) št. 528/2012. Utemeljena zahteva je bila vložena na podlagi zaskrbljenosti, da bi lahko COVID-19 po 23. decembru 2020 ogrozil javno zdravje, in ob upoštevanju, da je omogočanje dodatnih razkužil za roke na trgu bistvenega pomena za obvladovanje nevarnosti, ki jo predstavlja COVID-19.

(6) Stopnja okužbe se v Združenem kraljestvu povečuje in po navedbah pristojnega organa se pričakuje nadaljnje povečanje povpraševanja po razkužilih za roke. Podaljšanje ukrepa je potrebno zaradi pričakovanega povečanja povpraševanja.

(7) Pristojni organ je spodbudil podjetja, ki so jim bila po 11. marcu 2020 odobrena odstopanja za razkužila za roke, naj čim prej zaprosijo za redno odobritev proizvoda. Vendar pristojni organ doslej ni prejel novih vlog za redno odobritev proizvoda.

(8) Ker COVID-19 še naprej ogroža javno zdravje in take nevarnosti v Združenem kraljestvu ni mogoče ustrezno obvladati brez odobritve dostopnosti dodatnih razkužil za roke na trgu, je primerno pristojnemu organu dovoliti podaljšanje ukrepa.

(9) Ob upoštevanju konca prehodnega obdobja iz člena 126 Sporazuma o izstopu Združenega kraljestva Velika Britanija in Severna Irska iz Evropske unije in Evropske skupnosti za atomsko energijo (v nadaljnjem besedilu: sporazum o izstopu) bi se moral ta sklep uporabljati do 31. decembra 2020. Kar zadeva Združeno kraljestvo v zvezi s Severno Irsko, pa se pravo Unije še naprej uporablja po prehodnem obdobju v skladu s členom 5(4) Protokola o Irski/Severni Irski k sporazumu o izstopu. Ker je ukrep prenehal veljati 23. decembra 2020, bi moral imeti ta sklep retroaktivni učinek.

(10) Ukrepi iz tega sklepa so v skladu z mnenjem Stalnega odbora za biocidne proizvode –

SPREJELA NASLEDNJI SKLEP:

Člen 1 Izvršilni organ Združenega kraljestva Health and Safety Executive lahko ukrep, ki omogoča dostopnost na trgu in uporabo biocidnega proizvoda Isopropanol Solution, podaljša do 31. decembra 2020. Združeno kraljestvo v zvezi s Severno Irsko pa lahko ukrep podaljša do 27. junija 2022.

Člen 2 Ta sklep je naslovljen na izvršilni organ Združenega kraljestva Health and Safety Executive. Uporablja se od 24. decembra 2020.

V Bruslju, 4. maja 2021 Za Komisijo Stela KIRIAKIDES članica Komisije

(1) UL L 167, 27.6.2012, str. 1.